Joost: ‘Ek is by die huis en dit gaan goed’Joost van der Westhuizen Foto: BBC, Getty Images Joost van der Westhuizen, voormalige Springbok-kaptein, het gisteraand sy ondersteuners laat weet dat dit goed gaan met hom nadat ŉ onderhoud wat hy met die BBC gedoen het verwarring veroorsaak en tot paniek gelei het. Van der Westhuizen het Woensdagaand op Twitter gesê: “Hi everyone. I am at home doing well. Please ignore all broadcast messages. Have a good evening.” Facebook-, BBM- en WhatsApp-boodskappe het gisteraand die ronde begin doen dat Van der Westhuizen op sy sterfbed lê en is daar ŉ beroep gedoen op mense om vir hom te bid. Die boodskappe het begin nadat Van der Westhuizen in ŉ onderhoud met BBC gesê het: “Ek besef dat elke dag my laaste dag kan wees. Dit was soos ‘n rit op ‘n tuimeltrein van die eerste dag af en nou weet ek dat ek op my sterfbed lê.” Van der Westhuizen is twee jaar gelede met motorneuronsiekte gediagnoseer. Dokters het aan die voormalige skrumskakel gesê hy het tussen twee en vyf jaar om te leef toe hy in 2011 gediagnoseer is. Van der Westhuizen (42) sukkel om te praat, is in ‘n rolstoel en is tans só swak dat hy selfs sukkel om homself te voer. “Ek het my hoogte- en my laagtepunte gehad, maar nou is ek klaar. Ek glo dat daar ‘n groter doel met my lewe is en ek is baie positief, baie gelukkig,” het hy gesê. “Ek het teen 100 myl per uur geleef. Ek het geleer dat daar te veel dinge is wat ons as vanselfsprekend aanvaar en dit is eers wanneer mens dit verloor dat jy besef waaroor alles gaan,” het hy gesê. “Ek kan nou openlik praat oor die foute wat ek gemaak het, want ek weet my geloof sal nie ophou nie en dit sal nie verydel nie.” Hy spandeer tans die meeste van sy tyd saam met sy twee kinders, Jordan (7) en Kylie (5). Hy het ook die J9-stigting op die been gebring om bewusmaking oor die siekte te skep. Die foto wat saam met die Facebook-, BBM-, WhatsApp-boodskappe die ronde gedoen het